เสนอรัฐลดภาษีตั้งกองทุนล่อใจเอกชนควักเงินฟื้นฟู
ตลาดทุนฯ เสนอยิ่งลักษณ์ใช้ภาษีจูงใจนักลงทุนลุยกองทุนโครงสร้างพื้นฐาน ลุ้น ครม.ทุบ
30 ต.ค. 2565

ตลาดทุนฯ เสนอยิ่งลักษณ์ใช้ภาษีจูงใจนักลงทุนลุยกองทุนโครงสร้างพื้นฐาน ลุ้น ครม.ทุบ
นายสมพล เกียรติไพบูลย์ ประธานคณะกรรมการตลาดหลัก ทรัพย์แห่งประเทศไทย เปิดเผยหลังนำผู้บริหารบริษัทจดทะเบียนในตลาดหลักทรัพย์ฯ เข้าพบ น.ส.ยิ่งลักษณ์ ชินวัตร นายกรัฐมนตรี ว่า ตลาดหลักทรัพย์ฯ และนักลงทุนเสนอให้รัฐบาลออกมาตรการยกเว้นภาษีสำหรับการลงทุนในกองทุนโครงสร้างพื้นฐาน
นายสมพล ชี้แจงว่า กองทุนลงทุนโครงสร้างพื้นฐานที่เอกชนจัดตั้งขึ้นจะแบ่งเบาภาระงบของรัฐบาลได้ แต่รัฐบาลต้องมีการให้แรงจูงใจ เช่น การยกเว้นภาษี หรือการให้สิทธิประโยชน์ในลักษณะเดียวกับการลงทุนในกองทุน LTF
ขณะที่นายวรพล โสคติยานุรักษ์ เลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.) เสนอต่อนายกรัฐมนตรีให้จัดตั้งกองทุนลงทุนโครงสร้างพื้นฐาน โดยรัฐบาลลดภาษีให้ผู้ลงทุน 5-10 ปี หรือเปิดให้นำเงินลงทุนไปหักภาษีได้
ทั้งนี้ กองทุนลงทุนโครงสร้างพื้นฐานจะนำเงินไปลงทุนในโครงการต่างๆ เช่น การขนส่งระบบราง การสร้างทางสายพิเศษเพื่อป้องกันน้ำท่วม การสร้างเขื่อนป้องกันนิคมอุตสาหกรรม การลงทุนระบบไฟฟ้าและน้ำประปา 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย รายงานนายกฯว่า แม้เกิดเหตุการณ์น้ำท่วม แต่ตลาดหลักทรัพย์ฯจะเปิดให้บริการซื้อขายตามปกติ ขณะที่ปัจจุบันปริมาณการซื้อขายแต่ละวันอยู่ในระดับสูง และตลาดหลักทรัพย์จะเป็นปราการด่านหน้าที่สร้างความเชื่อมั่นให้นักลงทุนต่อไป
แหล่งข่าวเปิดเผยว่า การประชุมคณะรัฐมนตรี (ครม.) วันที่ 15 พ.ย.นี้ กระทรวงการคลังจะเสนอ ครม.พิจารณามาตรการภาษีและค่าธรรมเนียมของกองทุนรวมโครงสร้างพื้นฐาน โดยกระทรวงการคลังเสนอให้มีการยกเว้นภาษีมูลค่าเพิ่ม ภาษีธุรกิจเฉพาะ และอากรแสตมป์ ให้บริษัทหรือห้างหุ้นส่วนนิติบุคคลหรือบุคคลอื่น สำหรับรายรับ ยกเว้นภาษีเงินได้ให้แก่ผู้มีเงินได้ที่เป็นบุคคลธรรมดา สำหรับเงินปันผลหรือเงินส่วนแบ่งที่ได้รับจากกองทุนรวมฯ เป็นเวลา 10 ปี นับตั้งแต่จัดตั้งขึ้น ซึ่งคาดว่าจะทำให้รัฐบาลสูญเสียรายได้ปีละ 400 ล้านบาท แต่รัฐบาลจะลดภาระดอกเบี้ยเงินกู้ได้ปีละ 1,500 ล้านบาท